b'\n_START_ARTICLE_\nHenry Kater\n_START_SECTION_\n\xc5\xbdivljenje in delo\n_START_PARAGRAPH_\nKater se je najprej namenil \xc5\xa1tudirati pravo, vendar je po o\xc4\x8detovi smrti leta 1794 ta \xc5\xa1tudij opustil in vstopil v vojsko. \xc4\x8castni\xc5\xa1ki \xc4\x8din je prejel v 12. pehotnem polku, ki je bil nastanjen v Indiji. Tu je pomagal Lambtonu pri geodezijskih meritvah Indije. Zaradi slabega zdravja se je moral vrniti v Anglijo. Leta 1808, tedaj poro\xc4\x8dnik, se je vpisal na Kraljevi voja\xc5\xa1ki kolid\xc5\xbe v Sandhurstu. Kmalu je prejel \xc4\x8din stotnika. Leta 1814 se je upokojil in se posvetil znanstvenemu raziskovanju._NEWLINE_Njegov prvi pomembni dose\xc5\xbeek k znanju je bila primerjava prednosti Cassegrainovega in Gregoryjevega daljnogleda, kjer se je izkazalo da je Gregoryjev tip slab\xc5\xa1i._NEWLINE_Najpomembnej\xc5\xa1e njegovo delo je izum Katerjevega nihala, s katerim je bilo mo\xc4\x8d meriti te\xc5\xbeni pospe\xc5\xa1ek, najprej v Londonu, nato pa drugod po dr\xc5\xbeavi._NEWLINE_Kot izumitelj pomi\xc4\x8dnega kolimatorja je Kater veliko prispeval k prakti\xc4\x8dni astronomiji (Phil. Trans., 1825, 1828). Objavil je tudi razpravi (Phil. Trans., 1921, 1831) o britanskih standardih za dol\xc5\xbeino in maso. Leta 1832 je objavil poro\xc4\x8dilo o svojem delu pri preverjanju ruskih standardov za dol\xc5\xbeino. Podal je primerjavo med angle\xc5\xa1kim jardom in metrom, iz katere je sledila vrednost ruskega \xc4\x8devlja: 1 ruski \xc4\x8develj = 0,304794494 m. Katerjevo vrednost so v Rusiji uzakonili in je \xc5\xa1e v za\xc4\x8detku 20. stoletja slu\xc5\xbeila kot osnovna meroslovna koli\xc4\x8dina._NEWLINE_Raziskoval je tudi kompasne igle. Mnogo rezultatov poskusov je objavil v predavanju O najbolj\xc5\xa1em jeklu in obliki za kompasno iglo (On the Best Kind of Steel and Form for a Compass Needle, Phil. Trans., 1821). Razpravo o mehaniki v Lardnerjevem delu Cabinet Cyclopedia je delno napisal Kater. Njegovo zanimanje za \xc4\x8disto astronomska vpra\xc5\xa1anja je razvidno iz dveh dopisov reviji Kraljeve astronomske dru\xc5\xbebe Memoirs za 1831 do 1833: opazovanje zunanjega Saturnovega obro\xc4\x8da in metoda za dolo\xc4\x8danje zemljepisne dol\xc5\xbeine s pomo\xc4\x8djo Luninih mrkov.\n_START_SECTION_\nPriznanja\n_START_PARAGRAPH_\nZa delo o ruskih standardnih dol\xc5\xbeinskih enotah je leta 1814 prejel red svete Ane, tega leta pa so ga izbrali za \xc4\x8dlana Kraljeve dru\xc5\xbebe iz Londona.\n_START_SECTION_\nNagrade\n_START_PARAGRAPH_\nLeta 1817 mu je Kraljeva dru\xc5\xbeba podelila Copleyjevo medaljo, leta 1831 pa mu je Kraljeva astronomska dru\xc5\xbeba podelila zlato medaljo.'